Muhim: Ushbu Kelishuv siz bilan Huawei Device Co., Ltd. (bundan buyon matnda “Huawei” deb yuritiladi) o‘rtasida HiSuite (ushbu “Dasturiy ta’minot”) dasturidan foydalanish yuzasidan tuzilgan yakuniy foydalanuvchi bilan litsenziya kelishuvidir. O‘RNATISH tugmasini bossangiz, mazkur Kelishuvni diqqat bilan o‘qib chiqqaningiz hamda barcha shartlarini qabul qilganingizni bildirasiz.

1. Qo‘llanish sohasi
Bu Kelishuv faqat HiSuite’ga taalluqlidir. Bu Kelishuvda berilgan huquqlar boshqa hech qaysi dasturiy ta’minotga nisbatan qo‘llanmaydi.

2. Intellektual mulk huquqlari
Ushbu Dasturiy ta’minot uchun barcha intellektual mulk huquqlari Huawei’ga tegishli bo‘lib, Xitoy Xalq Respublikasining qonunlari, mualliflik huquqiga oid xalqaro shartnomalar hamda boshqa qonun va shartnomalar bilan himoyalanadi.

3. Litsenziyaning qamrov doirasi
3.1 Ushbu Dasturiy ta’minot bepul taqdim etiladi. Dasturiy ta’minotni notijorat maqsadida cheklanmagan miqdordagi qurilmalarga yuklab olish, o‘rnatish va foydalanish mumkin.
3.2 Dasturiy ta’minotni notijorat maqsadida cheklanmagan miqdordagi qurilmalarga nusxalash, yuborish va tarqatish mumkin. Ammo ushbu Dasturiy ta’minotning barcha nusxalari, jumladan, yuborilgan yoki tarqatilgan barcha nusxalari to‘liq bo‘lib, unga biriktirilgan barcha ma’lumotlar, jumladan, elektron hujjatlar, mualliflik huquqiga oid eslatmalar, savdo belgilari va ushbu Kelishuv ham birga berilishi kerak.

4. Foydalanishdagi cheklovlar
4.1 Ushbu Dasturiy ta’minot ustida teskari muhandislik ishlarini bajarish, qayta yig‘ish yoki dekompliyatsiya qilish mumkin emas. Bundan tashqari, dasturiy ta’minot fayllari tarkibidagi hech qaysi resursni tahrirlash mumkin emas.
4.2 Dasturiy ta’minotni qismlarga ajratish yoki uni qisman yoki to‘laligicha boshqa dasturiy ta’minot tizimlari tarkibiga qo‘shish mumkin emas.
4.3 Dasturiy ta’minot tarkibida kelgan mualliflik huquqiga oid bayonotlarni yoki eslatmalarni o‘chirish mumkin emas.
4.4 Dasturiy ta’minotdan hosilaviy dasturiy ta’minot yoki ilovalar ishlab chiqishda foydalanish mumkin emas.
4.5 Dasturiy ta’minotning hech qaysi xususiyati yordamida noqonuniy xatti-harakatlarni amalga oshirish mumkin emas.
4.6 Ushbu Kelishuvda aniq-tiniq sizga berilmagan barcha boshqa huquqlarni Huawei o‘zida saqlab qoladi.

5. Majburiyatdan bosh tortish
5.1 Dasturiy ta’minot “qanday bo‘lsa shunday” taqdim etiladi. Dasturiy ta’minot tomonidan taqdim etilgan xizmatlarning o‘z vaqtidaligi va aniqligiga Huawei hech qanday kafolat bermaydi.
5.2 Siz shunga rozilik bildirasizki, nazorat qilib bo‘lmaydigan vaziyatlar, kompyuter viruslari, xakerlar hujumi, tizimlarning nomuvofiqligi va boshqa ko‘rsatilmagan sabablar tufayli bu Dasturiy ta’minot ko‘rsatadigan xizmatlar to‘g‘ri ishlamasligi mumkin. Huawei aybdor bo‘lmagan xatoliklar yoki ma’lumotlarning o‘chib ketishi tufayli yetkazilgan zararlarga Huawei javobgar bo‘lmaydi.

6. Foydalanish statistikasi
6.1 Dasturiy ta’minot xususiyatlaridan foydalanish uchun telefoningizda HiSuite o‘rnatilgan bo‘lishi kerak. Siz so‘ragan xizmatlarni taqdim etish uchun ushbu Dasturiy ta’minot telefonda ayrim ruxsatnomalarni, jumladan, chaqiruv, matnli xabar yuborish va kontaktlarga kirish uchun ruxsat so‘rashi mumkin.
6.2 Ushbu Dasturiy ta’minot faqat rasmiy Huawei operatsion tizimida ishlayotgan telefonlarga o‘rnatishga mo‘ljallangan. Rasmiy Huawei operatsion tizimida ishlamayotgan qurilmaga ushbu Dasturiy ta’minotni o‘rnatgan foydalanuvchilarga bu Dasturiy ta’minot ko‘rsatadigan xizmatlar sifatiga Huawei hech qanday kafolat bermaydi. 
6.3 Huawei vaqti-vaqti bilan Dasturiy ta’minotni yangilab turishi mumkin. Xizmatlarning uzluksiz ko‘rsatilishini ta’minlash maqsadida Dasturiy ta’minotning shu versiyasi telefonda o‘rnatilgan HiSuite versiyasiga mos kelishi kerak.

7. Kelishuvning tugatilishi
Agar ushbu Kelishuvning shart va talablariga rioya qilmasangiz, Huawei va/yoki uning litsenziarlari istalgan vaqtda bu Kelishuvni tugatish huquqiga egadirlar. Bu Kelishuv tugatilgach, darhol Dasturiy ta’minotdan foydalanishni to‘xtatishingiz va kompyuteringizga o‘rnatilgan yoki nusxalangan barcha dasturiy ta’minotga aloqador fayllarni o‘chirib tashlashingiz shart. 
8. Cheklangan kafolat
8.1 Ushbu Kelishuvda oshkora tarzda berilgan kafolatlardan tashqari, Huawei hech qanday oshkora yoki pinhona kafolat bermaydi, jumladan, tovarning yaroqliligi va muayyan maqsadga mos kelishiga kafolat bermaydi.
8.2 Huawei uchinchi tomonning huquqlari buzilmasligiga hech qanday kafolat bermaydi.

9. Mas’uliyatning cheklanishi
9.1 Huawei kutilmagan vaziyatlarning ro‘y berishi, suiiste’mol qilish, noto‘g‘ri foydalanish yoki Dasturiy ta’minotni ruxsatsiz o‘zgartirishdan kelib chiqadigan muammolarga javobgar bo‘lmaydi va hech qanday kafolat bermaydi. 
9.2 Huawei ushbu Dasturiy ta’minotdan foydalanish doirasidan tashqarida ro‘y beradigan har qanday tasodifiy, bilvosita yoki jarimaviy zararlarga, jumladan, faoliyat daromadidan mahrum bo‘lish, faoliyatning to‘xtashi yoki axborotlarning o‘chib ketishiga javobgar bo‘lmaydi. Huawei bunday zararlar ehtimolidan ogohlantirilgan taqdirda ham javobgar bo‘lmaydi. 

10. Versiya yangilanishlari
10.1 Huawei ushbu Dasturiy ta’minot versiyasini kelajakda yangilash yoki yangilamaslik huquqini o‘zida saqlab qoladi.
10.2 Ushbu Kelishuv o‘rniga boshqa litsenziya kelishuvi belgilanmagan taqdirda, Dasturiy ta’minotning yangilangan versiyalariga ham shu Kelishuv qo‘llaniladi.
10.3 Agar bu Dasturiy ta’minot yangilangan versiya deb belgilangan bo‘lsa, shu Kelishuvga rioya qilishingiz shart.

11. Yozma murojaatlar
Ushbu Kelishuvga oid barcha murojaatlar yozma shaklda bo‘lishi shart.

12. Boshqalar
12.1 Agar siz Yevropa Ittifoqida joylashgan bo‘lsangiz, bu kelishuv Germaniya qonunlari bilan boshqariladi. Bu Kelishuv yuzasidan siz bilan Huawei o‘rtasidagi har qanday bahsli vaziyatlar yuzasidan Germaniya yurisdiksiyasidagi sudga murojaat qilinishi lozim. Agar siz boshqa mamlakat yoki mintaqada joylashgan bo‘lsangiz, bu kelishuv Xitoy Xalq Respublikasining qonunlari bilan tartibga solinadi. Ushbu Kelishuv yuzasidan keladigan har qanday bahsli vaziyatlar o‘zaro kelishuv orqali hal qilinishi lozim. O‘zaro kelishuv orqali bahsni hal qilib bo‘lmasa, sud orqali hal qilish uchun Shenchjen Lungan tumani fuqarolik sudiga topshiriladi.
12.2 Og‘zaki tarzda kelishuvga kelinmaydi.
12.3 Biror-bir sabab bilan Kelishuvning biror sharti qisman yoki to‘laligicha yaroqsiz bo‘lib qolsa yoki tatbiq etilmasa yoki amaldagi qonunlarga zid kelsa, mazkur shart ajratiladigan deb hisoblanadi. Ammo boshqa shartlarning yaroqliligi va kuchga kirishi o‘zgarmay qoladi.
12.4 Huawei vaqti-vaqti bilan ushbu Kelishuvni yangilashi mumkin va o‘zgartirilgan versiyani qonunan ruxsat berilgan usulda sizga yuboradi. Agar bu Kelishuvdagi o‘zgarishni qabul qilmasangiz, darhol Dasturiy ta’minotdan foydalanishni to‘xtatishingiz lozim. Agar Huawei yangilanishini olgandan so‘ng Dasturiy ta’minotdan foydalanishni davom ettirsangiz, Huawei ushbu Kelishuvga kiritgan o‘zgarishni qabul qilganingizni bildirasiz.

13. Yaxlit kelishuv
Kelishuv mavzusiga aloqador tomonlar uchun ushbu Kelishuv va uning qo‘shimchalari yaxlit kelishuvni tashkil etadi va mavzuga oid avvalgi oshkor va pinhona kafilliklar va/yoki kelishuvlarning o‘rnini bosadi. Ushbu Kelishuvda Dasturiy ta’minot yuzasidan Huawei’ning barcha majburiyatlari ifoda etilgan.
