Σημαντικό: Η παρούσα Σύμβαση αποτελεί τη συμφωνία αδειοδότησης τελικού χρήστη ανάμεσα σε εσάς και την Huawei Device Co., Ltd. (εφεξής "Huawei"), η οποία θα διέπει τη χρήση του HiSuite (εφεξής "Λογισμικό"). Κάνοντας κλικ στην επιλογή "ΕΓΚΑΤΑΣΤΑΣΗ" υποδεικνύετε ότι έχετε διαβάσει το περιεχόμενο της παρούσας Σύμβασης προσεκτικά και αποδέχεστε όλους τους όρους που περιλαμβάνονται στο παρόν.

1. Πεδίο εφαρμογής
Η παρούσα Σύμβαση ισχύει μόνο για το HiSuite. Τα δικαιώματα που εκχωρούνται από την παρούσα Σύμβαση δεν ισχύουν για κανένα άλλο λογισμικό.

2. Δικαιώματα πνευματικής ιδιοκτησίας
Όλα τα δικαιώματα πνευματικής ιδιοκτησίας για το παρόν Λογισμικό ανήκουν στην Huawei και προστατεύονται από τη νομοθεσία της Λαϊκής Δημοκρατίας της Κίνας, τις διεθνείς συμβάσεις περί πνευματικής ιδιοκτησίας και άλλους ισχύοντες νόμους και συμβάσεις που διέπουν τα δικαιώματα πνευματικής ιδιοκτησίας.

3. Έκταση άδειας χρήσης
3.1 Το παρόν Λογισμικό παρέχεται χωρίς χρέωση. Μπορείτε να προχωρήσετε σε λήψη, εγκατάσταση και χρήση του παρόντος Λογισμικού σε απεριόριστο αριθμό συσκευών για μη εμπορικούς σκοπούς.
3.2 Μπορείτε να αντιγράψετε, να αποστείλετε και να διανείμετε το παρόν Λογισμικό σε απεριόριστο αριθμό συσκευών για μη εμπορικούς σκοπούς. Ωστόσο, πρέπει να βεβαιωθείτε ότι όλα τα αντίγραφα του παρόντος Λογισμικού, συμπεριλαμβανομένων όλων των αντιγράφων του παρόντος Λογισμικού που αποστέλλονται ή διανέμονται, είναι πλήρη και περιέχουν όλες τις πληροφορίες που περιλαμβάνονται στο παρόν Λογισμικό, συμπεριλαμβανομένων των επισημάνσεων περί προστασίας δικαιωμάτων πνευματικής ιδιοκτησίας, της ηλεκτρονικής τεκμηρίωσης, των εμπορικών σημάτων και της παρούσας Σύμβασης.

4. Περιορισμοί χρήσης
4.1 Απαγορεύεται η αποσυμπίληση, η ανακατασκευή του πηγαίου κώδικα ή η αντίστροφη μεταγλώττιση του παρόντος Λογισμικού. Επιπλέον, απαγορεύεται η επεξεργασία των πόρων που περιέχονται στα αρχεία του λογισμικού.
4.2 Απαγορεύεται η ανακατασκευή του αντικειμενικού κώδικα του παρόντος Λογισμικού ή η ενσωμάτωση του παρόντος Λογισμικού εν μέρει ή εν συνόλω σε άλλα συστήματα λογισμικών.
4.3 Απαγορεύεται η διαγραφή δηλώσεων ή επισημάνσεων περί προστασίας δικαιωμάτων πνευματικής ιδιοκτησίας που περιέχονται στο παρόν Λογισμικό.
4.4 Απαγορεύεται η χρήση του παρόντος Λογισμικού για την ανάπτυξη παράγωγου λογισμικού ή εφαρμογών.
4.5 Απαγορεύεται η χρήση των δυνατοτήτων του παρόντος Λογισμικού για τη συμμετοχή σε παράνομες δραστηριότητες.
4.6 Η Huawei διατηρεί όλα τα υπόλοιπα δικαιώματα τα οποία δεν εκχωρούνται ρητώς σε εσάς στα πλαίσια της παρούσας Σύμβασης.

5. Αποποίηση ευθυνών
5.1 Το παρόν Λογισμικό παρέχεται "ως έχει". Η Huawei δεν παρέχει καμία εγγύηση αναφορικά με την ακρίβεια και την επικαιρότητα των υπηρεσιών που παρέχονται από το παρόν Λογισμικό.
5.2 Αποδέχεστε ότι οι υπηρεσίες που παρέχονται από το παρόν Λογισμικό ενδέχεται να μην λειτουργήσουν σωστά, εξαιτίας μη ελεγχόμενων καταστάσεων, ιών υπολογιστών, επιθέσεων από εισβολείς, ασυμβατότητας συστήματος και άλλων μη προσδιορισμένων λόγων. Η Huawei δεν θα φέρει ευθύνη απέναντί σας για οποιαδήποτε απώλεια που μπορεί να υποστείτε λόγω σφαλμάτων δεδομένων ή σφαλμάτων δεδομένων για τα οποία δεν ευθύνεται η Huawei.

6. Πληροφορίες χρήσης
6.1 Οι δυνατότητες του παρόντος Λογισμικού απαιτούν την εγκατάσταση του HiSuite στο τηλέφωνό σας. Για την εκτέλεση των λειτουργιών που ζητήσατε, το παρόν Λογισμικό μπορεί να χρειαστεί πρόσβαση σε ορισμένα δικαιώματα τηλεφώνου κατά τη διάρκεια της χρήσης, συμπεριλαμβανομένων των δικαιωμάτων πραγματοποίησης κλήσεων, αποστολής μηνυμάτων κειμένου και πρόσβασης στις επαφές σας.
6.2 Το παρόν Λογισμικό έχει σχεδιαστεί αποκλειστικά για εγκατάσταση σε τηλέφωνα που χρησιμοποιούν το επίσημο λειτουργικό σύστημα της Huawei. Η Huawei δεν φέρει καμία ευθύνη αναφορικά με την ποιότητα των υπηρεσιών που παρέχονται από το παρόν Λογισμικό για χρήστες που εγκαθιστούν το παρόν Λογισμικό σε συσκευές που δεν χρησιμοποιούν το επίσημο λειτουργικό σύστημα της Huawei. 
6.3 H Huawei ενδέχεται να παρέχει ενημερώσεις για το παρόν Λογισμικό κατά καιρούς. Για τη διασφάλιση της συνεχούς παροχής υπηρεσιών, αυτή η έκδοση του παρόντος Λογισμικού πρέπει να αντιστοιχεί στην έκδοση του HiSuite που έχει εγκατασταθεί στο τηλέφωνό σας.


7. Λύση
Σε περίπτωση που δεν συμμορφωθείτε με τους όρους και τις προϋποθέσεις της παρούσας Σύμβασης, η Huawei ή/και οι αδειοδόχοι της διατηρούν το δικαίωμα λύσης της παρούσας Σύμβασης οποιαδήποτε στιγμή. Μετά τη λύση της παρούσας Σύμβασης, πρέπει να διακόψετε άμεσα τη χρήση του παρόντος Λογισμικού και να διαγράψετε κάθε λογισμικό, καθώς και όλα τα σχετικά δεδομένα που εγκαταστήσατε ή αντιγράψατε στον υπολογιστή σας. 

8. Περιορισμένη εγγύηση
8.1 Πέρα από τι εγγυήσεις που παρέχονται ρητώς στα πλαίσια της παρούσας Σύμβασης, η Huawei δεν παρέχει καμία άλλη εγγύηση, ρητή ή σιωπηρή, συμπεριλαμβανομένων, μεταξύ άλλων, των εγγυήσεων εμπορευσιμότητας και καταλληλότητας για συγκεκριμένο σκοπό.
8.2 Η Huawei δεν παρέχει καμία εγγύηση μη παραβίασης πνευματικών δικαιωμάτων τρίτων μερών.

9. Περιορισμένη ευθύνη
9.1 Η Huawei δεν φέρει ευθύνη και δεν παρέχει εγγύηση για προβλήματα λογισμικού που προκλήθηκαν από απρόβλεπτες καταστάσεις, κακή χρήση, κατάχρηση ή μη εξουσιοδοτημένη τροποποίηση του παρόντος Λογισμικού. 
9.2 Η Huawei δεν φέρει ευθύνη για έμμεση, παρεπόμενη ή ποινική ζημία που προκύπτει από τη χρήση του παρόντος Λογισμικού, συμπεριλαμβανομένων, μεταξύ άλλων, της απώλειας κερδών, της διακοπής επιχειρηματικών δραστηριοτήτων και της απώλειας πληροφοριών ή δεδομένων. Η Huawei δεν φέρει ευθύνη ακόμα και στην περίπτωση που υπάρξει ενημέρωση για την πιθανότητα πρόκλησης τέτοιων ζημιών. 

10. Ενημερώσεις έκδοσης
10.1 Η Huawei διατηρεί το δικαίωμα να αποφασίσει εάν θα θέσει σε κυκλοφορία ενημερώσεις έκδοσης για το παρόν Λογισμικό στο μέλλον.
10.2 Στην περίπτωση που δεν εκδοθεί μια άδεια χρήσης η οποία θα αντικαθιστά την παρούσα, θα εξακολουθήσει να ισχύει η παρούσα Σύμβαση για τις ενημερωμένες εκδόσεις του παρόντος Λογισμικού.
10.3 Σε περίπτωση που το παρόν Λογισμικό επισημανθεί ως ενημερωμένη έκδοση, θα πρέπει να συμμορφωθείτε με την παρούσα Σύμβαση.

11. Γραπτή επικοινωνία
Κάθε επικοινωνία που σχετίζεται με την παρούσα Σύμβαση πρέπει να γίνεται γραπτώς.

12. Διάφορα
12.1 Εάν είστε καταναλωτής εγκατεστημένος στην Ευρωπαϊκή Ένωση, η παρούσα Σύμβαση θα διέπεται από τη νομοθεσία της Γερμανίας. Οποιαδήποτε διαφορά ανάμεσα σε εσάς και στην Huawei σχετικά με την παρούσα Σύμβαση θα υποβάλλεται για επίλυση σε δικαστήριο με δικαιοδοσία στη Γερμανία. Εάν είστε καταναλωτής εγκατεστημένος σε άλλη χώρα ή περιοχή, η παρούσα Σύμβαση θα διέπεται από τη νομοθεσία της Λαϊκής Δημοκρατίας της Κίνας. Κάθε διαφορά σχετικά με την παρούσα Σύμβαση θα διευθετείται μέσω φιλικών διαπραγματεύσεων. Σε περίπτωση που δεν είναι δυνατή η διευθέτηση της διαφοράς μέσω διαπραγμάτευσης, η διαφορά θα υποβάλλεται στο Λαϊκό Δικαστήριο της περιφέρειας Longgang της πόλης Shenzhen, για επίλυση μέσω της δικαστικής οδού.
12.2 Δεν έχει συναφθεί καμία προφορική συμφωνία.
12.3 Σε περίπτωση που οποιαδήποτε διάταξη της παρούσας Σύμβασης κριθεί άκυρη ή μη εφαρμόσιμη για οποιονδήποτε λόγο, εν μέρει ή εν συνόλω, ή σε περίπτωση που παραβιάζει την ισχύουσα νομοθεσία, η εν λόγω διάταξη θα θεωρείται αποσπάσιμη. Ωστόσο, η εγκυρότητα και η εφαρμοσιμότητα των άλλων διατάξεων που περιέχονται στο παρόν δεν θα επηρεάζονται.
12.4 Η Huawei ενδέχεται να ενημερώνει ή να τροποποιεί την παρούσα Σύμβαση κατά καιρούς και να αποστέλλει την τροποποιημένη έκδοση σε εσάς χρησιμοποιώντας μέσα που επιτρέπονται από το νόμο. Εάν δεν αποδέχεστε την τροποποίηση της παρούσας Σύμβασης από την Huawei, πρέπει να διακόψετε άμεσα τη χρήση του παρόντος Λογισμικού. Εάν συνεχίσετε να χρησιμοποιείτε το παρόν Λογισμικό μετά τη λήψη της ενημέρωσης από την Huawei, υποδεικνύετε ότι αποδέχεστε την τροποποίηση της παρούσας Σύμβασης από την Huawei.

13. Πλήρης σύμβαση
Η παρούσα Σύμβαση και τα παραρτήματά της αντιπροσωπεύουν τη συνολική συμφωνία ανάμεσα στα μέρη ως προς το αντικείμενό της και αντικαθιστούν όλες τις προηγούμενες συμφωνίες, ρητές ή σιωπηρές, ή/και συμφωνίες ως προς το αντικείμενο. Η παρούσα Σύμβαση περιέχει όλες τις υποχρεώσεις της Huawei που σχετίζονται με το παρόν Λογισμικό.
